Hotelli

thumb|200px|[[Hotelli Tornin pääsisäänkäynti Yrjönkadun puolella Helsingissä.]]

Hotelli on paikka, joka tarjoaa lyhytaikaista majoitusta.

Historia
Nykyaikainen hotellielinkeino syntyi 1800-luvulla, sen edeltäjiä oli majoituslaitos ja kestikievari. Hotelli-nimitys otettiin käyttöön 1700-luvun lopulla Ranskassa.

Vapaa-ajanmatkailu alkoi kehittyä Suomessa 1800-luvun lopulla, jolloin ensimmäiset vapaa-ajan majoituspaikat ja kylpylät aloittivat toimintansa. Majoitustoiminnan kehitystä vauhdittivat elintason nousu, kaupungistuminen, uudet liikennevälineet ja vuosilomalainsäädäntö.

Palvelut
Hotellin ydintuote on majoituspalvelu. Yleensä huonehintaan sisältyy aamiainen. Lisäksi hotelli voi tarjota puoli- ja täysihoitoateriointia tai à la carte –ruokailua. Muut palvelut tukevat ydintuotetta ja ne voivat ohjata asiakasta hotellivalinnassa. Avustavia palveluja hotellissa ovat muun muassa vastaanottopalvelu ja minibaaripalvelu. Tukipalveluita voivat olla esimerkiksi tanssiravintola, ohjatut retket ja erilaiset liikuntapalvelut, kuten uima-allas ja kuntosali. Palveluita kehitetään jatkuvasti, jotta asiakkaat viihtyisivät kauemmin ja tulisivat uudelleen.

On olemassa hotellityyppejä, joissa tarjotaan vain välttämättömiä palveluja. Tällöin hinta on edullinen. Suomalainen esimerkki kyseisestä hotellityypistä on Omenahotelli-ketju, jossa ei ole vastaanottoa tai palveluhenkilökuntaa ja asiakkaat varaavat ja maksavat huoneet internetissä.

Kohderyhmät
Hotellin liikeidea määrittelee hotellin kohderyhmän. Useat hotellit tarjoavat ”kaikkea kaikille”, mutta on myös esimerkiksi liikemieshotelleja ja kokous- ja kongressipalveluihin erikoistuneita hotelleja. Kylpylähotellit ovat etenkin lapsiperheiden suosiossa. Tärkeitä hotellin kilpailukeinoja ovat esimerkiksi autopaikoitus, turvallisuus, siisteys, hinta ja palvelujen laatu. Suomessa ei ole käytössä virallista hotellien luokitusjärjestelmää.

Hotellit ovat joko yksittäisiä hotelleja tai kuuluvat suurempaan hotelliketjuun, joita ovat Suomessa esimerkiksi Palace Kämp hotellit, Sokos Hotels, Radisson Blu, Finlandia Hotels, Cumulus, Rantasipi, Ramada, Scandic ja Lapland Hotels. Monet Suomessa toimivista hotelliketjuista ovat maailmanlaajuisia, esimerkiksi Radisson Blu, Ramada, Scandic ja Best Western.

Hotellilainsäädäntö Suomessa
Laki majoitus- ja ravitsemistoiminnasta tuli voimaan 1. lokakuuta 2006. Sen mukaan majoitustoiminnalla tarkoitetaan ammattimaisesti tapahtuvaa kalustettujen huoneiden tai muiden majoitustilojen tarjoamista tilapäistä majoitusta tarvitseville asiakkaille. Majoitusliikkeellä tarkoitetaan rakennusta, huoneistoa tai muuta liikepaikkaa, jossa harjoitetaan majoitustoimintaa.

Suomen lainsäädännössä ei määritellä majoitusliikkeistä käytettävää nimitystä tai tasoeroja. Yritys ja asiakas päättävät laadulliset kriteerit, jotka tekevät majoitusliikkeestä hotellin.

Hotellien luokitus Suomessa
Suomi on Pohjoismaista ainoa valtio, jossa ei käytetä tähtiluokitusjärjestelmää. Retkeilyalueilla on ollut viisiportainen luokitusjärjestelmä käytössä jo vuodesta 1996 lähtien. Suomalaiset matkailijat ovat kuitenkin jo tottuneet viisiportaiseen tähtiluokitusjärjestelmään matkanjärjestäjien omassa toiminnassa. Ahvenanmaa käyttää Ruotsin hotellien luokitusjärjestelmää.

Tähtiluokitus voisi selkiinnyttää yhteistyötä ja markkinointia tähtiluokituksiin tottuneiden kansainvälisten asiakkaiden kanssa ja helpottaa ulkomaalaisten matkanjärjestäjien ja matkatoimistojen hotellivalintoja. Tähtiluokitus voisi toimia apuna myös kansainvälisille kongressien- ja matkanjärjestäjille. Luokituksen puuttuminen ei ole kuitenkaan ollut Suomessa ongelma, koska suomalaiset hotellit ovat tasalaatuisia.

Korkein
Korkein hotelli on Dubaissa sijaitseva Burj al arab, joka on 321 metriä korkea. Pjongjangin Ryugyong-hotellista oli tosin tarkoitus tulla 330 metriä korkea, mutta rakennustyöt keskeytyivät vuonna 1992.

Laajin
Laajin hotelli maailmassa on Ambassador City Jomtien Jomtienissa Pattayan lähellä Thaimaassa. Siellä on 5 100 huonetta ja hotellilla on monta erillistä siipeä. Vuonna 2000 First World Hotel Genting Highlandsissa Malesiassa ilmoitti, että siellä on 6 300 huonetta, mutta kun hotelli saatiin rakennettua, vain 3 000 huonetta oli valmistunut.

Maailman laajin yhtenäinen hotelli on MGM Grand Las Vegas, joka sijaitsee Las Vegasissa, Nevadassa ja siellä on 5 005 huonetta.

Vanhin
Guinnessin ennätysten kirjan mukaan maailman vanhin vielä käytössä oleva hotelli sijaitsee Hoshi Ryokanissa Awazussa Japanissa. Se avattiin vuonna 717.

Pitkään hotellissa asuneita henkilöitä ja muita erikoisuuksia

 * Yhdysvaltalainen lentäjä ja liikemies Howard Hughes asui loppuelämänsä hotelleissa erakkoelämää viettäen, muun muassa Beverly Hillsissä ja Bostonin hotelleissa. Ulkomailla hän asui muun muassa Bahama-saarilla, Vancouverissa ja Lontoossa.


 * Jugoslavian kuningas Pietari II asui Claridge’s-hotellissa Lontoossa koko toisen maailmansodan ajan. Hänen poikansa Aleksandar Karađorđević syntyi hotellissa.


 * Omanin sulttaani Said bin Taimur asui vallasta syrjäyttämisensä jälkeen Dorchester-hotellissa Lontoossa vuodesta 1970 aina kuolemaansa asti vuoteen 1972.


 * Coco Chanel asui yli 30 vuotta Hôtel Ritz Paris’ssa.


 * Alois Brunnerin, itävaltalaisen natsirikollisen, epäillään asuvan Meridian-hotellissa Damaskoksessa Syyriassa. Hän on saanut useita kirjepommeja Israelin salaiselta poliisilta Mossadilta.


 * Thaimaan syrjäytetty pääministeri Thaksin Shinawatra asuu parhaillaan Dorchester hotellissa Lontoossa.

Katso myös

 * Matkustajakoti
 * Motelli
 * Kapselihotelli
 * Hotellivirkailija

Aiheesta muualla

 * Elina Kervinen: Suomalaiset hotellit vastustavat tähtiluokitusta. Helsingin sanomat 22.5.2010.

فندق Otel Hotel Hotel Hotel Hotel Гасцініца Hotel Leti Хотел Hotel Hotel Gwesty Hotel Hotel Hotell Ξενοδοχείο Hotel Hotel Hotelo Hotel fa:هتل Hôtel Óstán Hotel 호텔 होटल Hotel Hotelo Hótel Albergo בית מלון ಹೋಟೆಲ್ Қонақ Үй Lotèl Deversorium Viesnīca Hotel Viešbutis Szálloda ഹോട്ടൽ ဟိုတယ် Hotel ホテル Hotell Hotel Hotel Hotel Tampu wasi Гостиница Hotealla Hoteli Arbergu Hotel Hotel Hotel Хотел Hotel Hotell விடுதி โรงแรม Khách sạn Меҳмонхона Ôhtaenémâhéó'o Otel Готель האטעל 酒店 酒店